Asentel n tmagit ur yeεzil ara γef tedyizt n tneqqist, imessel-itt akken i as-yehwa. Seg tama nsent, timita n umsawal, n uwadem d wadeg mi ara ddukklent, bennunt asγel n tmagit. Maca zemren ad ilin yiferdisen niven deg-i d-yettban usentel-agi. Awufan ad nuγal γer yal yiwen seg-sen, γer yal ungal d-yewwin γef tmagit, amar ad d-ufrarent kra n tmezga. Tigi, seg tama nsent, ad aγ-d-llint tiwwura γer talγa n uvris, d unamek i d-slalayent. Yerna, ad ilint d allal i usbadu n wungal yuran s teqbaylit.